"กรณ์"จวกรัฐหลอกตัวเลขเศรษฐกิจไทยรุ่ง
"กรณ์"ซัดรัฐหลอกตัวเองเศรษฐกิจชาติไร้ปัญหา ชี้ตัวเลขแอบแฝงภาคครัวเรือนหนี้พุ่ง 9 ล้านล. จี้"กิตติรัตน์"รับผิดชอบบริหารจำนำข้าวพลาด
29 พ.ค. 2556

"กรณ์"ซัดรัฐหลอกตัวเองเศรษฐกิจชาติไร้ปัญหา ชี้ตัวเลขแอบแฝงภาคครัวเรือนหนี้พุ่ง 9 ล้านล. จี้"กิตติรัตน์"รับผิดชอบบริหารจำนำข้าวพลาด
นายกรณ์ จาติกวณิช สส.บัญชีรายชื่อ พรรคประชาธิปัตย์ อดีตรัฐมนตรีว่าการกระทรวงการคลัง กล่าวในการประชุมสภาผูแทนราษฎร สมัยวิสามัญ เพื่อพิจารณาร่างพ.ร.บ.งบประมาณรายจ่ายประจำปี พ.ศ. 2557 ว่า ตามที่รัฐบาลคาดว่าปี 2557 เศรษฐกิจของประเทศจะมีการขยายตัว ที่ 4.5 – 5.5% ขณะนี้พบว่าการบริโภคของประชาชนลดลง หรือกำลังซื้อของประชาชนมีอัตราลดลง
โดยในไตรมาศแรก ของปี 56 มีตัวเลขขยายตัวเพียง 3.9 % ด้วยปัจจัยค่าครองชีพประชาชนที่เพิ่มขึ้น เพราะผลจากนโยบายขึ้นค่าแรง 300 บาท  นอกจากนั้นแล้วพบตัวเลขหนี้ภาคประชาชน ที่เพิ่มขึ้นสูงถึง 22%  นอกจากนั้นยังพบด้วยว่าสินเชื่อยานยนต์มีอัตราเพิ่มขึ้น 34% จากโครงการรถคันแรกของรัฐบาล
“รัฐบาลคิดหลงทิศว่าเศรษฐกิจของประเทศดีไม่มีปัญหา เพราะหนี้สาธารณะอยู่ที่ 44% แต่ลืมมองว่าภาระหนี้ที่ซ่อนอยู่เกือบ 80% ของยอดหนี้สาธารณะทั้งหมด คือ หนี้สินภาคครัวเรือน ที่พบว่ามียอดสูงกว่า 9 ล้านล้านบาท หรือ 4 แสนบาทต่อครัวเรือน ผมมีข้อมูลจากสถาบันสถิติฯ พบว่ามีประชาชน 50% หรือ 9 ล้านครัวเรือนไม่มียอดการออมเงิน”นายกรณ์ กล่าว
อย่างไรก็ตาม อยากเรียกร้องให้นายกิตติรัตน์ ณ ระนอง รองนายกรัฐมนตรี และรมว.คลัง แสดงจุดยืนให้ชัดเจนต่อประเด็นความรับผิดชอบโดยเฉพาะโครงการรับจำนำข้าวของรัฐบาล ที่ประสบปัญหาการขาดทุนถึง 2.6 แสนล้านบาท มากกว่าการใช้เงินภายใต้โครงการรับประกันรายได้เกษตรกร สมัยรัฐบาลพรรคประชาธิปัตย์ ที่ใช้เงินไปปีละ 6 หมื่นล้านบาท รวมถึงขอให้ประกาศยกเลิกโครงการดังกล่าว